Պաբլո Ալբորան

Պաբլո Մորենո դե Ալբորան Ֆեռանդիս (իսպ.՝ Pablo Moreno de Alborán Ferrándiz, մայիսի 31, 1989(1989-05-31), Մալագա), հայտնի է որպես Պաբլո Ալբորան, իսպանացի երգիչ և երաժիշտ։ Առաջադրվել է 14 Լատինական Գրեմմիի։ Թողարկել է 3 ստուդիական ալբոմ, 2 կենդանի կատարմամբ ալբոմ, 6 սինգլ, 6 տեսահոլովակ և բազում զուգերգեր։ Ալբոմները թողարկվում են EMI Music լեյբլի կողմից։ Առաջին բեմելը եղել է 2010 թվականին՝ «Solamente tú» («Միայն դու») սինգլով, որը նրա դեբյուտային ալբոմի՝ «Pablo Alborán»-ի առաջին սինգլն էր։ Ալբոմը թողարկվել է 2011 թվականի փետրվարին՝ դառնալով 1998 թվականից հետո առաջին ալբոմն Իսպանիայում, որ վաճառքի թվով գրավեց առաջին հորիզոնականն առաջին իսկ շաբաթվա ընթացքում։
Իր առաջին ալբոմից հետո թողարկեց «En acústico» ալբոմը, որը երգչի առաջին ձայնագրված, կենդանի կատարմամբ համերգն էր։ Ալբոմն Իսպանիայում կրկին առաջին հորիզոնականը զբաղեցրեց։ Մի քանի շաբաթ անց ալբոմը թողարկվեց նաև Պորտուգալիայում՝ շաբաթներ շարունակ պահպանելով առաջին հորիզոնականը։ Սինգլներից առանձնացվում են երկուսը՝ «Solamente tú» («Միայն դու») և «Perdóname» («Ների՛ր ինձ»)՝ Կարմինիոյի հետ համատեղ կատարմամբ։ Սինգլները վաճառքի թվով առաջատար էին թե՛ Իսպանիայում, թե՛ Պորտուգալիայում։
Ըստ Parlophone ընկերության՝ Պաբլո Ալբորանն ամբողջ աշխարհում իր առաջին 3 ալբոմներից վաճառել է ավելի քան մեկ միլիոն օրինակ և 2, 5 տարվա ընթացքում եղել է Պորտուգալիայի ու Իսպանիայի (2011, 2012) ամենաշատ ալբոմ վաճառած երգիչը։ Ունեցել է 30 պլատինե սկավառակ Եվրոպայում (որոնցից 23-ը դարձել են պլատինե 24 ամսում), 2 ոսկե սկավառակ ԱՄՆ-ում և մեկը՝ Պորտուգալիայում, որտեղ 36 շաբաթ շարունակ վաճառքի թվով զբաղեցրել է առաջին հորիզոնականը (ալբոմներ՝ «Tanto» և «En Acústico»), իսկ Իսպանիայում՝ 60 շաբաթ (իր 3 սկավառակներով)՝ ընդհանուր առմամբ այս 2 երկրներում 96 շաբաթ շարունակ եղել է առաջինը։
2016 թվականին «Palmeras en la nieve» երգի համար կոմպոզիտոր Լուկաս Վիդալի հետ արժանացել է Գոյա մրցանակի։ Երգը գրվել է համանուն ֆիլմի համար։


== Երաժշտական կարիերա ==


=== Մանկություն և երաժշտական կարիերայի սկիզբ (1989-2010) ===
Հայրը՝ ճարտարապետ Սալվադոր Մորենո դե Ալբորան Պերալտան, Մալագայից էր։ Մայրը՝ Ելենա Ֆեռանդիս Մարտինեսը, ֆրանսուհի էր, ով ծնվել էր իսպանացիների ընտանիքում Կասաբլանկայում՝ ֆրանսիական Մարոկկոյում։ Մանուկ հասակից հետաքրքրվել է երաժշտությամբ, սովորել նվագել կիթառ և դաշնամուր։ Սկսել է երգել Մալագայի պրոֆեսիոնալ երգիչների հետ, փոքր հասակից վոկալի դասերի է հաճախել Առոյո լա Միելում գտնվող Մանուել Էստեպայի մշակութային կենտրոնում, ինչպես նաև Մադրիդում։
Պաբլոն ծովակալ Ֆրանսիսկո Մորենո Ֆերնանդեսի ծոռն է, ով մեծացել է Ֆրանսիսկո Ֆրանկոյի հետ, ով նրան հետմահու շնորհել է դուքսի կոչում։
12 տարեկան հասակից սկսել է գրել հեղինակային երգեր՝ «Amor de Barrio» («Արվարձանի սեր») և «Desencuentro» («Ձախողված հանդիպում»), որոնք տեղ են գտել իր առաջին ալբոմում։ Իր ստեղծագործական կարիերան սկսել է Մալագայի ռեստորաններից մեկում, որտեղ հանդես էր գալիս ֆլամենկո կատարող մի ընտանիքի հետ։ Վերջիններս էլ նրան կնքեցին «Սպիտակամորթ թուխը» («El Blanco Moreno») անվամբ։ 14 տարեկանում սկսեց իր վիդեոները բեռնել Myspace: Հենց այնտեղ էլ սկսեց հանդես գալ որպես մենակատար։
Բացի այդ հայրենիքում հանրաճանաչություն ձեռք բերեց, երբ իր հոլովակները, որտեղ երգում էր, ՅուԹյուբ բեռնեց։ Առաջին հոլովակն ունեցավ ավելի քան 2 մլն դիտում։ Թեև նրան հանրաճանաչություն բերեց ՅուԹյուբ բեռնած «Solamente tú» սինգլը, որն ունեցավ ավելի քան 269 մլն դիտում՝ մեծ հաջողություն ունենալով ողջ Իսպանիայում և Լատինական Ամերիկայում։ Տարիներ անց Պաբլոն ծանոթացավ պրոդյուսեր Մանուել Իլյանի հետ։ Ձայնագրեց մի դեմո, որտեղ ներառեց Դիանա Նավառոյի «Déjame de volverme loca» երգը։ Իլյանի շնորհիվ երգի այս տարբերակը հասավ Դիանային, որին հետաքրքրեց երիտասարդը և երգչուհին դարձավ վերջինիս երաժշտական կնքամայրը, ում նկատմամբ Պաբլոն մեծ քնքշություն է զգում իրեն օգնելու համար և ում հետ երգում է իր երկրորդ ձայնասկավառակում։ Բացի այդ Ալբորանն իրեն բացահայտողներից է համարում նաև Սերխիո Դալմային, որը հավատաց և հնարավորություն տվեց նրան ձայնագրելու իր առաջին ձայնասկավառակը։ Երգիչներն այժմ ընկերներ են, և նրանց կարելի է միասին երգելիս տեսնել շատ համերգներում և հեռուստատեսային ծրագրերում։
Այսպիսով, Պաբլոն ներկայացրեց իր կողմից գրված 40 երգ, որպեսզի իր առաջին ձայնասկավառակը ձայնագրելիս դրանցից ընտրեն։ Այս ընթացքում Պաբլոն ՅուԹյուբ բեռնեց նաև իր երգերից մի քանիսը, որպեսզի դրանք տարածում գտնեն։ Այսպիսով նրան լսեցին շատերը՝ ներառյալ երգչուհի Քելլի Ռոուլենդը, որին զարմացրեց Պաբլոյի ձայնը։ Այդ օրվանից Պաբլո Ալբորանը հայտնվեց սոցիալական ցանցերում, որն էլ դարձավ նրա լավագույն առաջընթացը։ 2010 թվականի հոկտեմբերին վաճառքի հանվեց նրա առաջին սինգլը՝ «Solamente tú»-ն («Միայն դու»)։


=== 2011: Պաբլո Ալբորանը և «En acústico»-ն ===
2011 թվականի փետրվարի 1-ին վաճառքի հանվեց Պաբլո Ալբորանի առաջին ձայնասկավառակը, որը մեծ հաջողություն ունեցավ և շաբաթներ շարունակ ամենավաճառվող ձայնասկավառակներից մեկն էր։
Պաբլո Ալբորանն իր առաջին շրջագայությունն սկսեց 2011 թվականի մայիսի 27-ին Մադրիդի Վիստալեգրե պալատում և հետագա ամիսների ընթացքում համերգներով հանդես եկավ Իսպանիայում և լատինաամերիկյան տարբեր երկրներում՝ Արգենտինայում, Չիլիում և Մեքսիկայում։ Նույն տարվա նոյեմբերին թողարկեց իր երկրորդ ձայնասկավառակը՝ «En acústico»-ն, որը ձայնագրվել էր կենդանի և ակուստիկ կատարմամբ՝ ներառելով երգեր առաջին ալբոմից, 2 նոր երգ և 4 բոնուս երգ։ «Perdóname»-ն այս ալբոմի առաջին սինգլն էր, որը զուգերգ է պորտուգալացի երգչուհի Կարմինիոյի հետ։
2011 թվականի դեկտեմբերի 9-ին ստացավ իր առաջին մրցանակը՝ «40 Principales»-ը՝ որպես տարվա բացահայտում։ Նրա նույնանուն ալբոմը Itunes Store-ում գրավեց 3-րդ հորիզոնականն ամենաշատ վաճառվող ձայնասկավառակների շարքում, իսկ «Solamente tú» սինգլը երկրում ամենաշատ վաճառվողների ցանկում զբաղեցրեց 7-րդ հորիզոնականը։ Դեկտեմբերի 27-ին TVE-ն նրա «Pablo Alborán» ալբոմը ճանաչեց 2011 թվականի տարվա ալբոմ։ 2012 թվականի առաջին շաբաթվա ընթացքում «En acústico» ալբոմը Պորտուգալիայում դարձավ ոսկե և ճանաչվեց ամենաշատ վաճառված ալբոմն այդ երկրում։
17 շաբաթ անց նույն ալբոմը դեռ շարունակում էր առաջինը լինել Պորտուգալիայում։ 2011 թվականին տվեց ավելի քան 60 համերգ՝ սկսելով փոքր բեմերում և տարին փակելով Մադրիդի Սպորտի պալատում տեղի ունեցած համերգով, որին ներկա էր 15000 հանդիսական։


=== 2012: Tanto ===

2012 թվականին Պաբլո Ալբորանն իսպանացի երգիչ Միգել Բոսեի հետ համատեղ ձայնագրեց «Puede qué» զուգերգը, որը թողարկվեց սեպտեմբերի 4-ին։ Նույն տարվա նոյեմբերի վերջին համագործակցեց Մարիա Դոլորես Պրադերայի հետ՝ կատարելով Վիկտոր Մանուելի «No se por qué te quiero» երգը, որը տեղ գտավ երգչուհու վերջին՝ «Gracias a vosotros» ալբոմում։ 2012 թվականի նոյեմբերի 6-ին թողարկեց իր նոր ալբոմը՝ «Tanto»-ն, որն Իսպանիայում դարձավ ամենաշատ վաճառվող ալբոմը։ Առաջին շաբաթվա ընթացքում ձայնասկավառակը դարձավ պլատինե, մինչդեռ Պաբլո Ալբորանի մյուս երկու ձայնասկավառակները զբաղեցրին հաջորդաբար երկրորդ և երրորդ հորիզոնականները՝ «En Acústico»-ն և «Pablo Alborán»-ը։ Նման բան առաջին անգամ էր իսպանական երաժշտական աշխարհում։
2013 թվականի մայիսի 17-ին Պաբլո Ալբորանն սկսում է իր «Tanto en Almería» շրջագայությունը Պիրենեյան թերակղզով՝ սեպտեմբերի 26 և 27-ին Մադրիդում (Սպորտի պալատ), հոկտեմբերի 11-ին և 12-ին Բարսելոնայում (Palau Sant Jordi), հոկտեմբերի 25-ին Օպորտոյում (Coliseu do Porto), հոկտեմբերի 26-ին Լիսաբոնում (Campo Pequeno)։ 2012 թվականի նոյեմբերի 12-ի համերգը Լիսաբոնի «Coliseu dos Recreios»-ում պորտուգալական Cotonete հեղինակավոր երաժշտական կայքի կողմից ճանաչվել է որպես տարվա վեցերորդ լավագույն համերգ, այնուհետև շարունակել է իր շրջագայությունը Լատինական Ամերիկա՝ Արգենտինա, Մեքսիկա, ԱՄՆ, որտեղ 2011 և 2012 թվականներին ելույթ է ունեցել Լատինական Գրեմմիում։ 2013 թվականի ապրիլի սկզբին «Tanto»-ն Իսպանիայում ստացավ 7 պլատինե ձայնասկավառակ, իսկ Պորտուգալիայում՝ 1 պլատինե՝ 15 շաբաթ Իսպանիայում մնալով առաջինը։ «Tanto» ալբոմի առաջին սինգլը 5 շաբաթ շարունակ գլխավորում էր Իսպանիայի ամենալսվող երգերի ցանկը։ 2012 թվականին «Tanto»-ն ամենաշատ վաճառված ալբոմն է Իսպանիայում։
2013 թվականի փետրվարին հրավիրվեց «Viña del Mar» փառատոն՝ որպես ժյուրիի անդամ։ Համագործակցել է նաև մեքսիկական Jesse & Joy խմբի հետ՝ ձայնագրելով «La de la mala suerte» երգը «¿Con quién se queda el perro?» ալբոմի համար, որը ներառեցին ձայնասկավառակի իսպանական տարբերակում։ Համատեղ ձայնագրեցին նաև «Dónde está el amor» երգը, որը տեղ է գտել «Tanto» ալբոմում, որը թողարկվեց ավելի ուշ՝ հոկտեմբերին։ 2013 թվականի մարտին ստացավ Cadena Dial 2012 մրցանակը։ 2013 թվականին Telecinco Aída հեռուստաընկերության հեռուստասերիալի համար կատարեց «Doscientos» երգը, որը եթեր հեռարձակվեց սեպտեմբերի 15-ին։ 2013 թվականի դեկտեմբերի 24-ին Պաբլո Ալբորանը հանդես եկավ TVE հեռուստաընկերության Սուրբ ծննդյան երաժշտական հատուկ թողարկման մեջ, որը կոչվում էր «Especial Pablo Alborán»։ Երեկոյի ընթացքում կատարեց «Te he echado de menos», «Dónde está el amor», «Éxtasis» կամ «Solamente tú» երգերը։ Նրա հետ հանդես եկան նաև Սերխիո Դալման, Մալուն, Ռաֆայելը, Լաուրա Պաուսինին և Ջեյմս Բլանտը։


=== 2015: Terral ===

«Terral»-ը Պաբլո Ալբորանի երրորդ ստուդիական ալբոմն է, որը 8 անգամ դարձել է պլատինե։ Ալբոմի մեջ ներառված են Por Fin, La Escalera, Ecos, Pasos De Cero, Está Permitido, Recuérdame, Ahogándome En Tu Adiós, Volvería, Un Buen Amor, Vívela, Gracias, Quimera (զուգերգ Ռիկի Մարտինի հետ), Despídete, El Olvido, La Escalera (ակուստիկ) և Por Fin (ակուստիկ) երգերը։
«Por fin» սինգլը թողարկվեց 2014 թվականի սեպտեմբերի 16-ին, իսկ ձայնասկավառակը վաճառքի հանվեց նոյեմբերի 11-ին։
2015 թվականի փետրվարի վերջերին Պաբլո Ալբորանը սկսեց «Tour Terral» շրջագայությունը, որը տևեց 9 ամիս և ավարտվեց նոյեմբերին։ Շրջագայության ընթացքում Ալբորանն ավելի քան 20 երկրներում ունեցավ ավելի քան 80 համերգ։
Շրջագայության շրջանակներում տեղի ունեցած համերգների ժամանակ Las Ventas արենան լի էր հանդիսականով 3 օր շարունակ՝ հունիսի 11, 12 և 13-ին, իսկ «Palau Sant Jordi»-ն՝ 2 օր շարունակ։ Այսպիսով «Tour Terral» շրջագայությունը դարձավ լավագույն շրջագայություններից մեկը, ինչպես նաև ամենաշատ տոմսեր վաճառած շրջագայությունն Իսպանիայում, որին 2015 թվականին ներկա է եղել կես միլիոն հանդիսատես։


=== 2016 ===
«Tour Terral» շրջագայությունից հետո Պաբլո Ալբորանը թողարկում է նույնանուն կենդանի կատարմամբ ալբոմը։ Ալբոմը 2015 թվականի շրջագայության շրջանակներում Մադրիդում տեղի ունեցած վերջին 3 համերգների ձայնագրությունն է։ Համերգին մասնակցել են նաև Ալեխանդրո Սանսը, Բեբեն, Խորխե Դրեքսլերը և Կարմինիոն։ Բացի երգերից, որ Պաբլոն երգել է շրջագայության ընթացքում, ձայնասկավառակում ընդգրկվել են նաև «Entre un compás» երգը և «Palmeras en la nieve» ֆիլմի սաունդթրեքը, որը գրել է կոմպոզիտոր Լուկաս Վիդալի հետ։ Այս երգի համար Պաբլո Ալբորանը և Լուկաս Վիդալը 2016 թվականի փետրվարի 6-ին ստացան Գոյա մրցանակ «Լավագույն օրիգինալ երգ» անվանակարգում։
2016 թվականին Պաբլո Ալբորանն առաջադրվել է 3 Լատինական Գրեմմիի՝ «Տարվա տեսահոլովակ»՝ «Se Puede Amar» հոլովակի համար, «Տարվա ալբոմ» և «Լավագույն ժամանակակից փոփ վոկալ» անվանակարգերում՝ «Tour Terral, Tres Noches en Las Ventas»-ի համար։
2016 թվականի օգոստոսի 12-ին թողարկվեց Ալբորանի «Donde está el amor» երգի նոր տարբերակը բրազիլացի երգչուհի Tié-ի հետ։ Երգը ձայնագրվել է բրազիլական Գլոբո հեռուստաընկերությամբ հեռարձակվող «Haja coraçao» («Պետք է սիրտ ունենալ») հեռուստանովելի համար։


== Անձնական կյանք ==
2020 թվականի հունիսի 17-ին Ալբորանն իր ինստագրամյան էջում քամինգ աութ է կատարել որպես գեյ։


== Սկավառակագրություն ==


=== Ստուդիական ալբոմներ ===


=== Կենդանի կատարմամբ ալբոմներ ===


=== Սինգլներ ===


==== Սեփական սինգլներ ====


==== Պրոմո սինգլներ ====


==== Մասնակցությունը ուրիշների սինգլներում ====


==== Հորիզոնականներ զբաղեցրած այլ երգեր ====


== Մրցանակներ ==


=== Գրեմմի ===
Գրեմմին տրվում է Ձայնագրման արվեստի և գիտության ազգային ակադեմիայի կողմից ԱՄՆ-ում։ Ալբորանն առաջադրվել է 1 անգամ։


=== Լատինական Գրեմմի ===
Լատինական Գրեմմին շնորհվում է Ձայնագրման արվեստի և գիտության լատինական ակադեմիայի կողմից ԱՄՆ-ում։ Ալբորանն առաջադրվել է 14 անգամ։


=== Գոյա մրցանակ ===
Գոյա մրցանակն Իսպանիայում հայտնի «los Premios Goya» մրցանակն է, որը յուրաքանչյուր տարի շնորհվում է Իսպանիայի Կինեմատոգրաֆիական արվեստի և գիտությունների ակադեմիայի կողմից։ Ալբորանն ստացել է մեկ մրցանակ։


== Նշումներ ==


== Ծանոթագրություններ ==


== Արտաքին հղումներ ==

Պաբլո Ալբորանի պաշտոնական կայք (իսպ.)